tartuNLP/wikipedia-smugri-20251201 huggingface dataset:
Monivaiheisen todentamisen väsytyshyökkäys

Monivaiheisen todentamisen väsytyshyökkäys () eli MFA-pommitus (, myös "MFA spamming" eli MFA-spämmäys) on eräs sosiaalista manipulointia hyödyntävä verkkourkinnan (tietojenkalastelun) muoto. Siinä käyttäjää kuormitetaan monilla peräkkäisillä vilpillisesti ohjatuvalla monivaiheisen todentamisen (MFA) tunnistuspyynnöllä. Kaksivaiheinen tunnistautuminen on eräs monivaiheisen todentamisen muoto. MFA-pommitus on kyberhyökkäystapa, jonka tarkoituksena on harhauttaa käyttäjä syöttämään tunnistustietonsa valesivustolle ainakin kerran. Varastettujen tunnistustietojen avulla rikolliset pääsevät yksityishenkilön tai yrityksen laitteeseen (järjestelmään) ja käyttäjätilille. Onnistunutta tunkeutumista voi seurata esimerkiksi kiristyshaittaohjelman syöttäminen yritysjärjestelmään. MFA-spämmiä voi edeltää käyttäjätiedon keruu erilaisin menetelmin.
Monivaiheisen todentamisen väsytyshyökkäyksen avulla on kyberrikolliset ovat pyrkineet tunkeutumaan 2020-luvulla muun muassa SolarWindsin, Microsoftin, VMwaren, Uberin ja Applen käyttäjätileille. Tunnistettujen MFA-pommitushyökkäyksen tekijöiden joukossa on ollut esimerkiksi verkkokiristyksiä tehtaileva koodarinuorten ryhmä sekä Venäjän tiedustelupalveluihin liitetty Cozy Bear -ryhmittymä. Jälkimmäinen oli muun muassa SolarWinds-, Microsoftin- ja VMware-järjestelmien tunnisteiden kautta tunkeutunut moniin Yhdysvaltain liittovaltion keskeisiin siviili- ja sotilassektorin järjestelmiin. 
iPhone-käyttäjien MFA-pommitus.
Maaliskuussa 2024 raportoitiin muutamista Applen valmistamien iPhone-mobiililaitteiden käyttäjiin kohdistetusta MFA-pommitusyrityksistä. Käyttäjät pyrittiin saamaan uusimaan (resetoimaan) Apple ID -tunnuksensa. Koska ilmoitus tuli käyttäjien iPhoneen, he eivät päässeet käyttämään mobiililaitettaan jolleivat he joko hylänneet tai hyväksyneet tunnuksen uusimispyyntöä. Eräs hyökkäyksestä raportoinut, tekoälysovellusten parissa työskentelevä henkilö oli kertonut saaneensa yli sata tälläistä ilmoitusta. Pian hänelle oli vielä soitettu valepuhelu Applen tukipuhelimelta vaikuttavasta numerosta, ja häntä oli kehotettu uusimaan Apple ID -tunnuksensa. Valesoittajalla olivat paljon muualta kerättyä käyttäjätietoa, jolla hän pyrki vakuuttamaan uusimispyynnön tulevan aidosti Applen tukipalvelusta. Mikäli käyttäjä erehtyisi uusimaan Apple ID -tunnuksensa (käyttäjätunnus ja salasana on ensimmäisen vaiheen todennustapa) toisen vaiheen tunnisteena kyberrikollisen lähettämää kertakäyttöistä koodia, hyökkääjä voisi päästä uusimaan käyttäjätilin salasanan ja lukita käyttäjän ulos laitteestaan ja jopa pyyhkiä käyttäjän kaikkien Apple-laitteiden sisällön. Hyökkääjä saattaa tavoitella esimerkiksi tietoa, rahaa tai jopa Applen lahjakortteja.
Applen mukaan käyttäjien ei tulisi hyväksyä uusimispyyntöä tälläisessä tilanteessa vaikka pyyntö toistuisi lukuisia kertoja. Yrityksen mukaan hyvä nyrkkisääntö on, ettei pyyntöä Applen salasanan resetoinnista pitäisi tulla ellei käyttäjä itse ole yrittämässä uusia Applen salasanaa.
Priima

Priima oli Yle TV1 -kanavan vuosina 2007–2009 tuottama viikoittainen makasiiniohjelma aikuisille televisionkatsojille. Sitä lähetettiin torstaisin alkuillasta 45 minuutin jaksoina.
"Priima" oli Ylen markkinointitekstin mukaan ”puhuttelevaa aikuisasiaa”, joka oli suunnattu ”kaikille elämänuteliaille, ennakkoluulottomille ja tiedonnälkäisille aikuisille”, ja mottona oli ”Elä jätä elämättä!” "Priimassa" käsiteltiin aikuisikään ja ikääntymiseen liittyviä asia-aiheita ihmissuhteista, huolenpidosta ja käytännön ongelmista myönteiseen sävyyn.
"Priiman" vakioteemoja olivat muun muassa raha-asiat, terveys, internet, ikääntyvien työelämä ja uravaihtoehdot, ruoka ja matkailu. Ohjelmassa oli monia tunnettujen ja vähän tuntemattomampien henkilöiden haastattelusarjoja otsikoilla ”Fanittajat”, ”Muotokuva”, ”Viisikymppiset” ja ”Mitä kuuluu?”. Regina Rask toimitti osiota ”Täydellinen nainen”, Risto Kuusisto osiota ”Täydellinen mies”. ”Muistatko”-osiossa muisteltiin suurten ikäluokkien lapsuuden ja nuoruuden ilmiöitä, kuten raittiuskilpakirjoituksia, pientalojen tasakattoja tai View-Master-katselulaitetta. Vakiokolumnisteja olivat kevätkaudella 2007 Kati Myllymäki, Kari Kyrönseppä ja Markku Rönkkö.
Niilo Heino

Niilo Olavi Heino (23. lokakuuta 1927 Helsinki – 30. toukokuuta 2005) oli suomalainen elokuvaaja, elokuvaohjaaja ja elokuvien leikkaaja, joka tunnetaan erityisesti lyhytelokuvistaan ja tekemistään monista uutiskatsauksista.
Henkilöhistoria.
Niilo Heinon vanhemmat olivat Kustaa Adolf Heino ja Aleksandra Tähtinen, ja puoliso vuodesta 1951 Hilkka Liisa Salminen. Heino oli Finlandia-Kuva Oy:n kuvausharjoittelija ja kamera-assistentti 1944–1946 ja Suomi-Filmi-yhtiön kamera-assistentti, operatööri, elokuvaaja, leikkaaja, lyhytkuvaohjaaja 1946–1966 ja lyhytkuvaosaston päällikkö 1966–1978. Yhteensä hän ohjasi, kuvasi ja leikkasi yli 300 lyhytelokuvaa ja uutiskatsausta. Heino sai Parhaan lyhytelokuvan Jussin lisäksi useita muita kotimaisia ja kansainvälisiä palkintoja teoksistaan. Heinon elokuviin kuului myös merkittäviä kansatieteellisiä dokumenttielokuvia ja hän osallistui elokuvaajana useisiin presidentti Urho Kekkosen tekemiin valtiovierailuihin. Taiteilijaeläke Heinolle myönnettiin 1978.
Kaasupoltin

Kaasupoltin eli tohotin on poltettavalla kaasulla toimiva laite, joka on tehty erilaisiin käyttötarkoituksiin kuumentamista varten. Jotkut kaasupolttimet on tehty ruuanlaitossa käytettäviksi. Tällöin niillä voidaan kuumennetaan ruuan pintaa, jolloin joidenkin jälkiruokien pintaa voidaan karamellisoida tai lihan, kalan ja vihannesten pintaa voidaan käsitellä. Ruuanlaittoon tehtyjä kaasupolttimia voidaan käyttää hyödyksi myös nuotion tai grillin sytyttämisessä. Jotkut tällaiset kaasupolttimet toimivat butaanikaasulla. Jotkut kaasupolttimet taas on tehty rakennus- ja remonttitöihin. Tällaisia kaasupolttimia käytetään metallin kiinnitykseen hitsaamalla ja juottamalla. Jotkut kaasupolttimet ovat retkikeittimiä. Jotkut kaasupolttimet toimivat erityisellä sytytyskaasulla.
Mattias Skjelmose

Mattias Skjelmose Jensen (s. 26. syyskuuta 2000 Kööpenhamina) on tanskalainen maantiepyöräilijä, ajajatyypiltään yleisajaja. Hän aloitti ammattilaisuransa tanskalaisessa Leopard Pro Cycling -joukkueessa vuonna 2020 ja on edustanut Trek-Segafredo / Lidl-Trek-tallia vuodesta 2021 lähtien.
Skjelmose jäi Tour du Pays de Vaud -kilpailussa otetussa dopingtestissä kiinni metyyliheksamiinin käytöstä 26. toukokuuta 2018 oltuaan vain 17-vuotias. Hän sai kymmenen kuukauden kilpailukiellon ajalle 7. heinäkuuta 2018 – 6. toukokuuta 2019.
Skjelmose voitti vuoden 2023 Sveitsin ympäriajon yhdeksän sekunnin erolla Juan Ayusoon. Hän voitti Tanskan-mestaruuden maantieajossa 2023 ja aika-ajossa 2024. Hän voitti nuorten kilpailun Espanjan ympäriajossa 2024. Hän voitti Amstel Gold Racen 2025 kukistettuaan loppukirissä Tadej Pogačarin ja Remco Evenepoelin
Saavutuksia.
Lähteet: Pro Cycling Stats, Cycling Archives
Course de la Paix Juniors, mäkikirikilpailun voitto
Tour du Pays de Vaud, kokonaiskilpailun ja 3b-etapin (aika-ajo) voitto
,2021
UAE Tour, kokonaiskilpailussa kuudes
Tour of Norway, nuorten kilpailun voitto
Tour de la Provence, kokonaiskilpailussa kolmas, nuorten kilpailun voitto
Tour de Wallonie, kokonaiskilpailussa kolmas
Tour de l'Ain, kokonaiskilpailussa toinen, pistekilpailun ja nuorten kilpailun voitto
Tanskan ympäriajo, kokonaiskilpailussa kolmas
Luxemburgin ympäriajo, kokonaiskilpailun, nuorten kilpailun ja 4. etapin (aika-ajo) voitto
MM-kilpailut, maantieajossa kymmenes
Etoile de Bessèges, kokonaiskilpailussa toinen, nuorten kilpailun ja 4. etapin voitto
Tour des Alpes Maritimes, pistekilpailun ja 2. etapin voitto
Faun-Ardèche Classic, kolmas
GP Miguel Indurain, kolmas
La Flèche Wallonne, toinen
Sveitsin ympäriajo, kokonaiskilpailun, nuorten kilpailun ja 3. etapin voitto
Maantieajon Tanskan-mestaruus
MM-kilpailut, maantieajossa 14:s
Tanskan ympäriajo, kokonaiskilpailussa toinen, 3. etapin voitto
Maryland Cycling Classic, voitto
Faun-Ardèche Classic, kolmas
Pariisi–Nizza, kokonaiskilpailussa neljäs, 6. etapin voitto
Baskimaan ympäriajo, kokonaiskilpailussa kolmas
Sveitsin ympäriajo, kokonaiskilpailussa kolmas, nuorten kilpailun voitto
Aika-ajon Tanskan-mestaruus
Olympialaiset, aika-ajossa 14:s
Espanjan ympäriajo, kokonaiskilpailussa viides, nuorten kilpailun voitto, 19. etapilla kolmas
Faun Drome Classic, toinen
Baskimaan ympäriajo, kokonaiskilpailussa viides
Amstel Gold Race, voitto
Andorra MoraBanc Clàssica, voitto
Grand Prix Cycliste de Québec, neljäs
Luxemburgin ympäriajo, kokonaiskilpailussa toinen, nuorten kilpailun ja 3. etapin voitto
MM-kilpailut, maantieajossa neljäs
EM-kilpailut, maantieajossa seitsemäs
Keittiöväline

Keittiöväline on keittiössä tarvittava työkalu tai muu tarvike. keittiövälineisiin kuuluvat kaikki ruuanlaittoon, leivontaan ja tarjoiluun tarvittavat välineet ja keittiökoneet. Ruuanlaittovälineitä ovat kauhat, kulhot, siivilät, paistinpannut, kattilat sekä erilaiset raastimet ja leikkurit. Leivontavälineisiin kuuluvat vuoat, kaulimet, muotit, pursotusvälineet ja muut koristeluvälineet. Keittiökoneita ovat kahvin- ja vedenkeittimet, sauva- ja tehosekoittimet, yleiskoneet, leivänpaahtimet ja erilaiset kuivurit. haudutuspadat, painekattilat ja monitoimikettimet ovat ohjelmoitavia monitoiminnollisia keittiökoneita.
Jean-Louis Borloo

Jean-Louis Borloo (s. 1951) on ranskalainen poliitikko. Hän oli sosiaaliministeri 2004–2007, talous- ja valtiovarainministeri 2007 ja ympäristöministeri 2007–2010. Borloo toimi sitoutumattomana Euroopan parlamentin jäsenenä vuosina 1989–1992.
Boorlo suoritti oikeustieteen ja filosofian tutkinnon Université Panthéon-Sorbonnessa vuonna 1972, vuonna 1974 jatkotutkinnon historiassa ja taloustieteessä Université Paris-Nanterressa ja vuonna 1976 MBA-tutkinnon HEC Parisissa.
Châtenoy (Loiret)

Châtenoy on kunta Ranskassa Loiret’n departementissa Centre-Val de Loiren alueella. Se sijaitsee Huillardjoen varrella, noin 36 kilometriä Montargisin kaupungista länteen.
Benediktiinimunkit tulivat Châtenoyhin noin tuhat vuotta sitten. Heidän perustama kirkko tuhoutui osittain satavuotisessa sodassa, jota käytiin vuosina 1337-1453. Kirkkoa laajennettiin vuosina 1861-1862. Vuonna 1692 valmistunut Orléansin kanava halkoo kunnan maita. 1500-luvulla rakennettu linna Château de la Rivière on suojeltu rakennus. Sen rakennutti Nicolas de Harlay de Sancy, joka oli tärkeässä asemassa Ranskan kuninkaiden Henrik III:n ja Henrik IV:n hoveissa.
Mikko Aaltonen

Mikko Aaltonen (s. 1976) on Tampereella asuva vasemmistoliittolainen poliitikko, kaupunginvaltuutettu ja Pirkanmaan hyvinvointialueen aluevaltuuston jäsen. Hän on toiminut myös Tampereen apulaispormestarina.
Aaltonen on työskennellyt monissa eri tehtävissä, mukaan lukien talous- ja hallintojohtajana Tampereen Setlementti Ry:ssä, talouspäällikkönä YTHS Helsinki-Espoon terveyspalveluyksikössä ja apulaispormestarina Tampereen kaupungissa 2013–2017. Aaltonen on ollut ehdolla eduskuntavaaleissa Pirkanmaan vaalipiiristä ensimmäisen kerran vuonna 2011.
Hän on ollut Euroopan alueiden komitean jäsenenä vuodesta 2020 alkaen.
Lewes (East Sussex)

Lewes on asukkaan kaupunki ja kunta ("civil parish") East Sussexin kreivikunnassa Kaakkois-Englannissa. Se toimii hallinnollisena keskuksena sekä kreivikunnalle että Lewesin hallintopiirille, jonka alueella on 28 muuta kuntaa ja yhteensä asukasta. Kaupunki sijaitsee 12 kilometriä Brightonin keskustasta itäkoilliseen kohdassa, jossa Ousejoki on puhkaissut aukon South Downsin kalkkikiviharjanteeseen.
Lewesiin rakennettiin 1000-luvulla linna, jonka rauniot hallitsevat yhä sen näkymiä. Kaupunki oli tärkeä markkinapaikka ja sillä oli jonkin aikaa myös vilkas jokisatama, kunnes läheisen Newhavenin satamasta tuli tärkeämpi. Vuonna 1264 kaupungin liepeillä käytiin taistelu, jossa Simon de Montfortin johtamat kapinalliset päihittivät kuningas Henrik III:n joukot.
Kuningatar Maria I:n valtakaudella vuosina 1555–57 Lewesissa poltettiin roviolla 17 marttyyria protestanttisen uskonsa vuoksi. Heidän jälkeläisensä järjestävät joka vuosi Guy Fawkesin yönä muistokulkueen, jonka yhteydessä poltetaan kokkoja ja ammutaan ilotulitteita. Kaupungissa on säilynyt muutamia rakennuksia 1500-luvulta, muun muassa Anna Kleveläisen talo, Barbican House ja Southover Grangen maatila.
Lewes on nykyään paitsi hallinnollinen keskus myös suosittu matkailukaupunki. Sen lähistöllä sijaitsevassa Glyndebournen kartanossa on järjestetty joka kesä vuodesta 1934 lähtien suosittu oopperafestivaali.
Røstin kirkko

Røstin kirkko () on Røstin kunnassa Nordlandin läänissä Norjassa sijaitseva puinen pitkäkirkko vuodelta 1900.
Røstlandet

Røstlandet on taajama samannimisellä saarella Røstin kunnassa Nordlandin läänissä Norjassa. Taajaman pinta-ala on 0,6 neliökilometriä ja asukasluku 331 vuonna 2023.
Røstin lentoasema

Røstin lentoasema () on Røstin kunnassa Nordlandin läänissä Norjassa sijaitseva vuonna 1986 avattu lentoasema.
Pietro Querini

Pietro Querini (k. n. 1448) oli venetsialainen kauppias ja aatelinen, joka matkallaan Kreetalta Flanderiin haaksirikkoutui Pohjanmerellä vuonna 1431. Hän ajautui pelastusveneen kyydissä Norjan Lofooteille nykyiseen Røstin kuntaan. Palattuaan kotiin Italiaan Querini kirjoitti muistiinpanot Røstissä viettämistään kuukausista. Røstissä on myöhemmin esitetty niihin pohjautuvaa oopperaa.
Skomværin majakka

Skomværin majakka () on Røstin kunnassa Nordlandin läänissä Norjassa sijaitseva majakka. Se perustettiin vuonna 1887 ja automatisoitiin sekä jätettiin miehittämättömäksi 1978. Kuvataiteilija Theodor Kittelsen asui majakassa vuosina 1887–1889.
Vagn Walfrid Ekman

Vagn Walfrid Ekman (3. toukokuuta 1874 – 9. maaliskuuta 1954) oli ruotsalainen teoreettinen fyysikko ja oseanografi. Hän toimi mekaniikan ja matemaattisen fysiikan professorina Lundin yliopistossa vuosina 1910–1939. Ekman tunnetaan erityisesti valtamerien virtauksia koskevasta tutkimuksestaan. Hänen mukaansa on nimetty Ekmanin spiraali ja Ekmanin luku.
Moskovan sotilaspiiri

Moskovan sotilaspiiri () oli Venäjän länsiosassa sijaitseva Venäjän asevoimien hallinnollinen alue (sotilaspiiri). Se kattaa samat Moskovaa ympäröivät federaatiosubjektit kuin Venäjän Keskinen federaatiopiiri Nižni Novgorodin alueella täydennettynä. 
Ensimmäisen kerran Moskovan sotilaspiirin perusti Venäjän keisarikuntaa johtanut keisari Aleksanteri II elokuussa 1864. Sotilaspiiri oli olemassa siitä lähtien myöhemmissä valtiomuodostelmissa joulukuuhun 2010 saakka. Tuolloin silloiset Leningradin ja Moskovan sotilaspiirit yhdistettiin Läntiseksi sotilaspiiriksi. Vuonna 2021 Läntisestä sotilaspiiristä erotettiin lyhytaikainen Pohjoisen laivaston sotilaspiiri (2021-2024). Läntinen sotilaspiiri ja Pohjoisen laivaston sotilaspiiri lakkautettiin helmikuussa 2024 annetulla presidentin asetuksella, jolloin näiden kattamat alueet ryhmiteltiin uudelleen Moskovan sotilaspiiriksi ja Leningradin sotilaspiiriksi.
Alue.
Maaliskuun alussa 2024 voimaan astuneen aluejaon mukaan Moskovan sotilaspiiriin kuuluvat Venäjän länsiosasta seuraavat federaatiosubjektit (aakkosjärjestyksessä): Belgorodin alue, Brjanskin alue, Ivanovon alue, Jaroslavlin alue, Kalugan alue, Kostroman alue, Kurskin alue, Lipetskin alue, Moskovan alue, Moskovan kaupunki, Nižni Novgorodin alue, Orjolin alue, Rjazanin alue, Smolenskin alue, Tambovin alue, Tverin alue, Tulan alue, Vladimirin alue, Voronežin alue. Alue vastaa Venäjän Keskistä federaatiopiiriä Nižni Novgorodin alueella täydennettynä.
Ruosteperätyranni

Ruosteperätyranni ("Cnemarchus erythropygius") on tyranneihin kuuluva lintulaji. Lajia tavataan Etelä-Amerikassa.
Koko ja ulkonäkö.
Ruosteperätyranni kasvaa 23–24 cm pitkäksi. Sukupuolet muistuttavat toisiaan ulkonäöltään. Lajin pää on vaaleanharmaa. Selkä ja siivet ovat sävyltään tummemmat ja siivissä on myös valkoisia sulkia. Ruosteperätyrannin pyrstö on punaruskea ja mustakärkinen. Linnun rinta on vaaleanharmaa. Vatsa ja alaperä ovat punaruskeat. 
Levinneisyys ja elintavat.
Ruosteperätyrannia tavataan Kolumbiasta Boliviaan. Lajin elinympäristöä ovat Andien pensaikot ja ruohomaat joilla kasvaa puita 2 900–4 100 metrin korkeudella merenpinnasta. Se liikkuu yksin tai pareittain.
Mauno Nordberg

Mauno Juhana Nordberg (30. maaliskuuta 1884 Helsinki – 22. helmikuuta 1956 Helsinki) oli suomalainen liikemies ja pääkonsuli sekä buddhalaisuutta käsitelleiden kirjojen suomentaja.
Mauno Nordbergin vanhemmat olivat Tornion suomalaisen keskikoulun rehtori Johan Ulrik Nordberg (1856–1912) ja Edith Alexandra Bäckström (k. 1899). Hän pääsi ylioppilaaksi Oulun lyseosta 1902 ja hän kävi Suomen Liikemiesten Kauppaopiston 1904. Nordberg opiskeli Lontoon yliopistossa 1904 ja Härnösandissa Ruotsissa 1912.
Nordberg toimi liikealalla Lontoossa 1904–1905 ja Pariisissa Gustaf Nordlingin puutavaraliikkeessä 1905–1915. Hän oli Amerikan Punaisen Ristin palveluksessa Pariisissa 1915–1918. Suomen pääkonsulina Pariisissa Nordberg toimi vuodesta 1919 lähtien aina vuoteen 1939 saakka. 
Nordberg oli puutavara-asiamiehenä 1919–1927, Suomen lähetystön kaupallisten asiain avustajana 1930–1939 ja Amerikan punaisen ristin avustusten hoitajana kansanhuoltoministeriössä 1940–1941. Hän oli Ulkomaankauppaliiton palveluksessa 1941–1944, Ranskan Helsingin lähetystön palveluksessa 1944–1948, yksityisen palveluksessa 1949–1951 ja Kansainvälisen kauppakamarin Suomen osaston apulaissihteerinä vuodesta 1951 alkaen.
Nordberg edusti Suomea lukuisissa kongresseissa sekä Ranskassa että muualla. Hän oli jäsenenä Suomen kauppasopimusneuvottelukunnassa Pariisissa vuonna 1921. Hän oli ranskalais-suomalaisen kauppakamarin johtokunnan jäsen ja Suomen kansalliskomitean edustaja Kansainvälisessä kauppakamarissa sekä oli kauppakamarin edustajana Kansainliiton liikennejaostossa vuonna 1929. Hän oli Kansainliiton vakituisen maantieliikennekomitean puheenjohtajana 1932–1938.
Nordberg oli ensimmäisiä buddhalaisuudesta kiinnostuneita suomalaisia yhdessä Yrjö Kallisen kanssa ja hän suomensi 1940-luvulla useita buddhalaisuutta käsitelleitä kirjoja. Hänet valittiin 21. helmikuuta 1947 Helsingissä perustetun "Buddhismin ystävät – Buddhismens Vänner ry"-yhdistyksen (vuodesta 1998 Bodhidharma ry) sihteeriksi.
Mauno Nordberg oli naimisissa vuodesta 1908 unkarilaisen Elisabeth Karolina Juliana de Malanottin kanssa. Helmikuussa 1956 kuollut Nordberg on haudattu Hietaniemen hautausmaalle.
Lähteet.
Suomalaiset ensimmäisessä maailmansodassa

Suomalaiset ensimmäisessä maailmansodassa on Lars Westerlundin toimittama ja valtioneuvoston kanslian vuonna 2004 julkaisema artikkelikokoelma, joka käsittelee Venäjän, Saksan, Ison-Britannian, Yhdysvaltain, Kanadan, Ranskan, Australian, Uuden Seelannin, Etelä-Afrikan ja Neuvosto-Venäjän armeijoissa vuosina 1914–1922 surmansa saaneita suomalaisia sekä mainittuina vuosina sotaoloissa menehtyneitä suomalaisia merimiehiä.
Teoksen koko nimi on "Suomalaiset ensimmäisessä maailmansodassa: Venäjän, Saksan, Ison-Britannian, Ranskan, Australian, Uuden Seelannin, Etelä-Afrikan, Yhdysvaltain, Kanadan ja Neuvosto-Venäjän armeijoissa vuosina 1914–22 menehtyneet suomalaiset sekä sotaoloissa surmansa saaneet merimiehet". Teos kuuluu Suomen sotasurmat 1914–22 -projektin julkaisuihin.
Kirjan toimittaneen Westerlundin ohella muita kirjoittajia ovat Tuomas Hoppu, Matti Lackman, Krister Björklund, Olavi Koivukangas
ja Carl-Fredrik Geust.
Khawr al-Udayd

Khawr al-Udayd tai Khor al-Adaid () on Qatarin kaakkoiskulmassa oleva lahti, jonka yhdistää mereen kapea mutta syvä salmi. Lahden rantaviiva on hyvin mutkikas, ja se noin noin pohjois-eteläsuunnassa noin 15 kilometriä ja itä-länsisuunnassa noin 12 kilometriä pitkä.
Khawr al-Udaydin pohjoisosa on kansainvälisesti tärkeä lintualue, ja siellä pesii sääksiä ja räyskiä. Talvisin lahdella on muun muassa huomattavasti flamingoja sekä merkittäviä määriä muun muassa merimetsoja, arabianmerimetsoja, lokkeja ja tiiroja.
Khawr al-Udaydin vesiltä löydettiin vuoden 2005 tutkimuksissa 23 kalalajia. Sieltä on tavattu myös yhdeksää merikäärmelajia sekä liemikilpikonnaa ja karettikilpikonnaa. Khawr al-Udaydista ja sen lähivesiltä on tavattu intiankyttyrädelfiiniä, pullokuonodelfiiniä, rosopyöriäistä ja tropiikinvalasta. Dugongipopulaatio alueella on merkittävä huomattavien meriruohoniittyjen ansiosta.
Lahden Palloseura (salibandy)

Lahden Palloseura on vuonna 2013 perustettu pihasalibandyyn keskittyvä urheiluseura. Kesällä 2024 LPS pelaa PS-liigaa. LPS:n kotikenttä Subway Areena sijaitsee Lahdessa Kasakkamäessä. 
Historia 
Seura perustettiin jo vuonna 2013, mutta ensimmäisinä vuosina LPS pelasi vain harjoitusotteluita. LPS vietti hiljaiseloa vuodet 2016-2022, kunnes keväällä 2022 se palasi rytinällä. Sekä PS-Liigassa, että Suomen Cupissa se voitti mestaruuden heti ensimmäisellä kaudellaan. Kansainvälisessä turnauksessa Garden Floorball Champions Leaguessa (ent. Yard Floorball Champions League) se tippui puolivälierissä. 
Kaudella 2023 LPS oli vaikeuksissa, ja sijoittui PS-Liigassa pronssille. Suomen Cupissa lahtelaiset tippuivat jo puolivälierissä kauden suuryllättälle Uplakersille. GFCL:ssä LPS paransi sijoittuen kolmanneksi. Syksyllä 2023 LPS osallistui ensi kertaa järjestettävään kansainväliseen Europe Cupiin, jossa se tippui tsekkiläiselle Trinecille, joka lopulta voitti turnauksen. 
Keväällä 2024 LPS järjestää historian ensimmäisen Asfaltit Auki!-turnauksen, joka avaa kauden harjoitusotteluilla.
Norrbottenin rykmentti

Norrbottenin rykmentti () vastaa sotayksiköiden tuottamisesta Norrbotten-prikaatille. Se on erikoistunut talvitaisteluihin. Rykmentti kehittää Ruotsin puolustusvoimien taistelukykyä subarktisessa ympäristössä. Rykmentti sijaitsee Bodenissa, Arvidsjaurissa, Kiirunassa, Kalixissa, Tåmessa, Härnösandissa ja Östersundissa. Rykmentissä on henkilökuntaa noin 750.
Ruotsin asevoimien talviyksikön järjestämä koulutus on ollut kansainvälisesti kysyttyä eri maissa. Yksikkö järjestää kursseja riskienhallinnasta, taistelusta, sukeltamisesta, toimimisesta vuoristossa ja lumivyöryvaaran alla. Norrbottenin panssaripataljoona kouluttaa liikkuvia ja tulivoimaisia taisteluyksiköitä, joiden kalusto koostuu Stridsvagn 122 -panssarivaunuista ja Stridsfordon 90 -taisteluajoneuvoista. 
Ruotsin Yhdysvaltojen kanssa joulukuussa 2023 solmimassa DCA-sopimuksessa on sovittu, että Ruotsi luovuttaa tarvittaessa Bodenin rykmentin ja harjoitusalueen Yhdysvaltojen käyttöön.
Lue lisää.
Norrbottenin rykmentin I 19 verkkosivut (ruotsiksi)
Ouse (joki Sussexissa)

Ousejoki [uːz] on noin 56 kilometriä pitkä joki Kaakkois-Englannissa. Sen 647 neliökilometriä laaja valuma-alue sijaitsee pääosin East Sussexin kreivikunnassa mutta ulottuu myös osittain West Sussexin puolelle.
Ouse saa alkunsa West Sussexin koillisosassa sijaitsevasta Slaughamin kylästä, josta se virtaa kaakkoon Balcomben ja Haywards Heathin ohi ja ylittää sitten East Sussexin rajan. Lähellä Isfieldin kylää Ouseen yhtyy Uck, joka on sen suurin sivujoki. Isfieldistä joki jatkaa matkaansa kohti etelää ja ohittaa Barcomben ja Lewesin ennen kuin laskee lopulta vetensä Englannin kanaaliin Newhavenissa.
Vuosina 1790–1814 Ousen uomaa ruopattiin suoremmaksi ja syvemmäksi niin, että jokialuksilla pääsi Balcombeen saakka. Tämän ansiosta jokea pitkin voitiin kuljettaa rakennusmateriaalia Ouse Valley Viaductin työmaalle. Joen pääuomassa on vielä nykyäänkin useita patoja ja sulkuja, joiden takia se on hankala elinympäristö monille lajeille. Joki on kuitenkin tärkeä kutupaikka meritaimenille, ja sen vedessä elää myös merinahkiaisia ja ankeriaita. Monet Ousen sivujoista ovat säilyneet luonnontilaisina ja niissä esiintyy makeanveden katkarapuja ja isojärvisimpukoita.
Kirjailija Virginia Woolf asui Rodmellin maalaiskylässä Ousejoen varrella. Hän teki itsemurhan 28. maaliskuuta 1941 hukuttautumalla jokeen.
Poppia kyydissä

Poppia kyydissä oli Yle TV1 -kanavalla kesällä 2004 esitetty 11-osainen musiikkiohjelmasarja. Sitä esitettiin perjantai-iltaisin 19.45 alkaen. Ohjelman juontajana toimi Aki Sirkesalo, käsikirjoittajana Outi Popp ja vakiopianistina Jiri Kuronen.
Puistokadun koulu (Savonlinna)

Puistokadun koulu oli Savonlinnan kaupungin keskustassa nimensä mukaisesti Puistokadulla toiminut koulu. Alkuperäinen koulurakennus valmistui vuonna 1893. Vuonna 1903 koulua laajennettiin, ja vuonna 1926 valmistui arkkitehti Wivi Lönnin suunnittelema kivinen lisärakennus.
Vuonna 1971 Puistokadun koulussa aloitti ensimmäinen peruskoululuokka. Sitä ennen koulussa toimi kansakoulu ja vuodesta 1930 alkaen kansalaiskoulu. Koulun tiloissa toimi jatkosodan aikana 19. sotasairaala. Puistokadun koulu lakkautettiin vuonna 2001.
Olching

Olching on kaupunki Baijerin osavaltiossa Saksassa. Münchenin suurkaupunkialueella sijaitseva Olching sai nykyisen muotonsa vuoden 1978 kuntaliitosten yhteydessä.
Maantiede.
Olching sijaitsee ylänkömaalla eteläisessä Baijerissa noin 17 kilometriä Münchenistä länsiluoteeseen.
Historia.
Olchingin alueella on asuttu jo kellopikarikulttuurin aikana. Ensimmäinen maininta Olchingista on vuodelta 740, mutta se on kiistanalainen. Kolmikymmenvuotisen sodan aikana München turvasi itsensä rahalla, mutta ei kaupungin ympäristöä. Olchingin 67 kiinteistöstä oli vuonna 1648 jäljellä vain yhdeksän. Olching uinui vuosisatoja. Kun rautatieyhteys Müncheniin avattiin 1839, kylän väkiluku oli noin 300. Sellutehtaan perustamisen myötä Olchingin väkiluku alkoi kasvaa, paikkakunnalle muutti työväkeä ja Weimarin tasavallan vuosina vasemmistolla oli valta paikkakunnalla. Toisen maailmansodan aikana Olching kärsi laajoja tuhoja ja heti sodan päätyttyä alueelle muutti tuhansia siirtolaisia etenkin Sleesiasta ja Tšekkoslovakiasta.
1900-luvun jälkipuoliskolla Olching kasvoi maalaiskylästä kaupungiksi. Yhteydet Müncheniin paranivat olympiavuonna 1972. Nykyinen Olching syntyi 1978, kun maalaiskunnat Olching, Esting ja Geiselbullach liitettiin toisiinsa. Olching kohotettiin kaupungiksi vuonna 2011.
Olchingin vanhin säilynyt rakennus on Estingissä sijaitseva romaanistyylinen kirkko St. Stephanus 1200-luvulta.
Talous ja liikenne.
Olchingissa on muun muassa tietotekniikan yrityksiä, energiayrityksiä ja laserteknologian yrityksiä. Olchingin rautatieasemat, Olching ja Esting, sijaitsevat rataosuudella München–Augsburg. Kaupungin halki kulkee moottoritie BAB 8. Matka Münchenin lentoasemalle on 42 kilometriä.
Miyeon

Cho Mi-Yeon (; s. 31. tammikuuta 1997) eli Miyeon on eteläkorealainen laulaja ja näyttelijä. Hän on eteläkorealaisen tyttöryhmän I-dlen laulaja Cube Entertainmentin alaisuudessa, ja hän äänitti Ahria virtuaalisessa K-pop-tyttöryhmässä K/DA.
Cho syntyi 31. tammikuuta 1997. Hän on ainoa lapsi. Cho osoitti vahvaa kiinnostusta laulamiseen lapsesta asti. Hänen rakkautensa musiikkiin inspiroi hänen isänsä. Chon vanhemmat tunnistivat pian hänen intohimonsa ja lähettivät hänet musiikkikouluihin oppimaan erilaisia ​​taitoja, kuten viulua, kitaraa ja pianonsoittoa. Lopulta hän osallistui YG Entertainmentin koe-esiintymiseen yläasteella ja vietti seuraavat viisi vuotta harjoittelijana. Hänen debyyttinsä kuitenkin epäonnistui ja hän jätti yrityksen. Cho jatkoi musiikin harjoittamista, kun hän ilmoittautui musiikkiakatemiaan vahvistaakseen laulutaitojaan sekä oppiakseen säveltämään ja tuottamaan musiikkia. Cho vietti noin kahdeksan vuotta harjoittelijana ennen debyyttiään (G)I-DLE:n kanssa.
Skikda

Skikda () on satamakaupunki ja Skikdan maakunnan hallinnollinen keskus Algeriassa. Se sijaitsee Välimeren Storanlahden rannalla 495 kilometriä Algerista itään. Skikdan kunnassa arvioitiin olevan 202 600 asukasta vuonna 2020.
Skikdan kunnan pinta-ala on 52 neliökilometriä. Se rajoittuu idässä Filfilan, etelässä Hamadi Krouman, lounaassa El Hadaïkin ja lännessä Aïn Zouitin kuntiin. Kaupungin keskusta sijaitsee Välimeren rannalla kahden kukkulan, Bou Abbazin ja Beni Melekin välissä. Länsi- ja eteläpuolella virtaa kaksi vadia, Safsaf ja Zeramna, jotka yhtyvät ennen merta. Teollisuusalue ja öljysatama sijaitsevat keskustan itäpuolella ja uudet asuinalueet kukkuloiden rinteillä ja keskustan eteläpuolella.
Kaupungin ilmasto on välimerellinen. Tammikuun keskilämpötila on 11,9 ja elokuun 24,05 astetta. Vuotuinen sademäärä on 800–1 200 millimetriä.
Skikdan historia perustuu sen asemaan 85 kilometrin päässä sisämaassa sijaitsevan Constantinen satamana. Roomalaisajalla paikalla sijaitsi Rusicadan kaupunki, jonka vandaalien kuningas Geiserik hävitti vuonna 435. Ranskalaiset perustivat kaupungin uudelleen vuonna 1838 nimellä Port de France, joka sittemmin muutettiin Philippevilleksi kuningas Ludvig Filip I:n mukaan. Vuonna 1954 kaupungin 70 000 asukkaasta puolet oli europpalaisia.
Algerian itsenäisyyssodan aikana vuonna 1955 Philippevillessä tapahtui eurooppalaisten ja ranskalaismielisten muslimien joukkomurha, jonka seurauksena sota muuttui entistäkin verisemmäksi. Algerian itsenäistyttyä vuonna 1962 eurooppalaiset muuttivat pois, mutta kaupunki on kasvanut nopeasti vuonna 1970 alkaneen öljyn- ja maakaasunjalostamon rakentamisen ansiosta.
Skikdasta on maantieyhteydet Constantineen, Annabaan ja Jijeliin sekä rautatie Ramdane Djamelin risteysasemalle. Kaupungissa on kaksi satamaa, joiden kautta viedään maataloustuotteita, mineraaleja sekä Hassi Messaoudista ja Hassi R’Melistä putkijohtojen kautta tulevaa öljyä ja kaasua. Storan esikaupungissa on kalastussatama. 
Kaupungissa on öljy- ja kaasuteollisuutta. Lisäksi valmistetaan oliiviöljyä, hedelmä- ja kalasäilykkeitä ja muovituotteita sekä jalostetaan korkkia. Vuonna 1998 perustettu Skikdan yliopistokeskus sai yliopiston statuksen vuonna 2001.
Roomalaisajalta on säilynyt suuren teatterin rauniot. Muihin nähtävyyksiin kuuluu vuonna 1936 valmistunut modernistinen rautatieasema. Matkailijoita houkuttelevat seudut monet hiekkarannat.
Wessobrunnin rukous

Wessobrunnin rukous on lyhyt muinaissaksalainen teksti, joka on kirjoitettu baijerilaisessa Wessobrunnin luostarissa noin vuonna 800. Varsinaisen rukouksen johdantona on pari alkusointuista säettä, jotka esittävät olotilaa ennen maailman luomista. Toiset tutkijat pitävät niissä ilmenevää käsitystä muinaispakanallisena, toiset taas sanovat sitä kristilliseksi.
Traversella

Traversella () on kunta Italiassa Piemonten alueella sijaitsevassa Torinon metropolikaupungissa. Vuoden 2023 alussa kunnassa oli arviolta 311 asukasta.
Hassi R’Mel

Hassi R’Mel () on kunta Laghouatin maakunnassa Algeriassa. Se on maan tärkeimmän maakaasuntuotantoalueen keskus. Kunnan pinta-ala on 1 957 neliökilometriä. Asukkaita on 32 400 henkeä (vuonna 2018, arvio).
Vuonna 1956 löydetty maakaasukenttä on Algerian ja koko Afrikan suurin. Sen tuotanto saavutti huippunsa vuonna 1999 ja tulee arvioiden mukaan jatkumaan vuoteen 2046 saakka. Öljy- ja kaasuyhtiö Sonatrachin omistama kenttä tuottaa nykyään neljänneksen Algerian maakaasusta.
Suurin osa Algerian Saharasta tulevista kaasujohdoista yhtyy Hassi R’Melissä ja jatkuu Arzewin ja Skikdan vientisatamiin sekä Espanjaan ja Italiaan. Paikkakunnalla sijaitsee sähköä tuottava lämpövoimala, jonka teho on 591 megawattia.
Entisellä karjanhoitoalueella sijaitseva Hassi R’Melin kunta on perustettu vuonna 1984. Teollisuuskeskuksen asutus on kasvanut osin hallitsemattomasti, ja sitä on yritetty siirtää uuteen Bellilin kaupunkiin, joka sijaitsee 35 kilometriä pohjoisempana. Vuonna 2016 Hassi R’Melissä oli 21 800 asukasta, Bellilissä 7 100 ja haja-asutusalueella tai paimentolaisina 1 300. Bellilissä on myös rakennustarvike- ja elintarviketeollisuutta.
Kansainvälinen transnäkyvyyden päivä

 
Kansainvälinen transnäkyvyyden päivä () on 31. maaliskuuta vietettävä vuosipäivä, joka omistettu juhlistamaan transsukupuolisia ihmisiä ja heidän saavutuksiaan yhteiskunnassa sekä lisäämään tietoisuutta transihmisten kohtaamasta syrjinnästä.
Päivä sai alkunsa Yhdysvalloista vuonna 2009 michiganilaisen transaktivisti Rachel Crandallin toimesta reaktiona siihen, että ainoa silloin tunnettu transihmisiä koskettava vuosipäivä oli kansainvälinen transihmisten muistopäivä, jolloin muistetaan henkirikoksen uhreina menehtyneitä transihmisiä. Kansainvälisen transnäkyvyyden päivänä pyrkimyksenä on sen sijaan juhlia eläviä transyhteisön jäseniä. Ensimmäistä kansainvälistä transihmisten näkyvyyden päivää juhlittiin 31. maaliskuuta vuonna 2009.
Kaiken teoria (albumi)

Kaiken teoria on rap-artisti Aren lokakuussa 2023 julkaisema albumi, jonka tuottajana toimi Rekami eli LX-Beats. Albumin nimi on viittaus teoreettisen fysiikan etsimään teoriaan, joka selittäisi ja yhdistäisi kaikki luonnon vuorovaikutukset. Albumi ei kuitenkaan käsittele fysikaalisia ilmiöitä, vaan kappaleissa tarkastellaan Aren uraa, elämää ja lähipiiriä pohdiskelevasti.
Albumin sisältö.
Laskettu aika.
Albumin ensimmäinen kappale Laskettu aika tarkastelee Aren uraa historiallisesta näkökulmasta ja käsittelee samalla Aren kokemaa melankoliaa, joka liittyy Kaiken Teoria -albumin julkaisuun. 
Kappaleen alussa Are myöntää olleensa uransa varrella useasti uupunut ja kertoo sukujuuriensa olevan surumielisyyteen taipuvaiset. Kappaleen alun melankolia muuttuu kuitenkin pian rapille tyypillisemmäksi rehentelyksi ja ylpeydeksi. Are kertoo olevansa ylpeä muun muassa oman taiteellisen integriteettinsä säilyttämisestä sekä saavutuksista rap-suosion ja rahallisten vapauksien suhteen. 
Are palaa kuitenkin kappaleen outrossa mahtailusta raskaampaan sanoitukseen, kun hän vertaa albumijulkaisun jälkeistä tunnetta juuri synnyttäneiden äitien kokemaan postpartum-masennukseen. Tästä viittauksesta tuleekin kappaleen nimi Laskettu aika. 
Laskettu aika sisältää kielellisesti monimutkaisia sanaleikkejä, kuten lauseen "ilman deadlineja suunnitelmat elää". Lauseessa deadlinen eli määräajan asettaminen rinnastetaan tavaksi realisoida omat suunnitelmat ajatusten tasolta todellisuuteen. Tämän lisäksi sanaleikki sisältää vastakkainasettelun suunnitelmien "elämisen" ja englannin kielen kuolema-sanan (dead) välillä. 
Kuumien käsien harha.
Albumin toisella kappaleella Are käsittelee etenkin musiikkipiireissä kokemaansa ystävyyttä kiitollisesta näkökulmasta. Hän kuvailee KPC-kollektiivia perheeksi ja sanoo samalla nauttivansa olostaan poissa julkisuudesta. 
Kappaleella on mukana myös Gettomasa, joka laulaa kertosäkeessään rohkean suorittamisen merkityksestä silloin, kun "kädet ovat kuumat" eli olosuhteet ovat suopeat. Tästä tulee kappaleen nimi Kuumien käsien harha. 
Are ottaa kappaleella lyhyesti kantaa sanoitustensa autofiktiiviseen melankoliaan, jonka hän sanoo olevan positiivinen asia sen tarjoaman samaistumispinnan vuoksi. 
Joka puolella.
Albumin kolmas kappale Joka puolella ottaa tarkasteluun keikkaelämän piirteet, joiden kuvaillaan olevan samat paikkakunnasta riippumatta. Tästä kumpuaa myös kappaleen nimi. 
Are räppää kappaleessa muun muassa keikkojen tarjoamista vaatimattomista eduista ja vähäisistä käteiskorvauksista. Hän mainitsee saavansa usein yhteistyöpyyntöjä backstagella, mutta kokee olevansa monien artistien kanssa eri aallonpituudella. 
Are mainitsee kappaleella osallistuvansa rap-tapahtumiin ja -tuotantoon myös oman artistiuransa jälkeen. Hän sanoo pitävänsä montaa rap-piireistä tuttua paikkaa toisena kotina.
Elektrikerförbundet

Elektrikerförbundet (lyh. SEF; virallisesti "Svenska Elektrikerförbundet"; puhekielessä "Elektrikerna") on ruotsalainen vuonna 1906 perustettu sähköalan ammattiliitto, joka kuuluu keskusammattijärjestö Landsorganisationeniin. Vuoteen 1947 saakka ammattiliiton nimi oli "Elektriska Arbetarförbundet".
Kitsman

Kitsman () on kaupunki Tšernivtsin alueen Tšernivtsin piirissä Ukrainassa. Kaupunki sijaitsee Tonavan valuma-alueeseen kuuluvan Prutjoen sivujoen Sovytsjan varrella, 25 kilometriä aluekeskus Tšernivtsistä luoteeseen. Kaupungissa on rautatieasema. Valtatie M19, joka on osa eurooppatietä , vie kaupungin läpi.
Tammikuun keskilämpötila on −4,8 ja heinäkuun +19,9 celsiusastetta. Keskimääräinen vuosisademäärä on 675 millimetriä.
Ukrainan tilastokeskus arvioi kaupungin väkiluvuksi 6 049 (2022). Vuonna 2001 siellä oli 7 608 asukasta; kansalaisuutensa kirjanneista (7 496) ukrainalaisia oli suuri enemmistö (96,37 %), mutta venäläisiä (2,35 %), romanialaisia (0,51 %), moldovalaisia (0,33 %) ja valkovenäläisiä (0,16 %) oli myös jonkun verran. Vuoden 1989 väestönlaskennassa kirjattiin 9 500 asukasta. 
Paikkakunnalla on ollut arkeologisten tutkimusten perusteella asutusta 1100-luvulla. Se mainitaan Moldovan historiallisissa dokumenteissa ensimmäisen kerran vuonna 1413. Paikkakunnan nimi pohjautuu erään tulkinnan mukaan sanaan "kots" (matot); alueella on pitkään kuodottu mattoja. Kaupungiksi Kitsman nimettiin vuonna 1864.
Ukrainan kesän 2020 aluehallintouudistuksen jälkeen Kitsman on kuulunut Tšernivtsin piiriin; sitä ennen se oli vuosina 1940-2020 Kitsmanin piirin keskus.
Arkkitehtuuriltaan merkityksellisiin kohteisiin lukeutuu Pyhän ristin löytämisen kirkko (1906).
Hertsa

Hertsa (, ) on kaupunki Tšernivtsin alueen Tšernivtsin piirissä Ukrainassa. Kaupunki sijaitsee Tonavan valuma-alueeseen kuuluvan Prutjoen sivuhaaran Hertsan tai Hertsuškan varrella, 35 kilometriä aluekeskus Tšernivtsistä kaakkoon. Kaupungista on maanteitse 6 kilometriä Romanian rajalle.
Tammikuun keskilämpötila on −4,9 ja heinäkuun +19,2 celsiusastetta. Keskimääräinen vuosisademäärä on 560 millimetriä.
Ukrainan tilastokeskus arvioi kaupungin väkiluvuksi 2 097 (2022). Vuonna 2001 siellä oli 2 068 asukasta, joista 2 030 kertoi taustansa: ukrainalaisia oli 17,88 %, venäläisiä 6,35 %, romanialaisia 71,18 % ja moldovalaisia 3,40 %. Vuoden 1989 väestönlaskennassa kirjattiin 2 360 asukasta. 
Paikkakunta mainitaan historiallisissa dokumenteissa ensimmäisen kerran vuonna 1437 Moldavian ruhtinaskunnan kylänä, joidenkin lähteiden mukaan paikkakunta olisi mainittu jo 1408 ja esiintynyt 1437 kaupunkina. Vuonna 1672 se sai pikkukaupungin aseman. Paikkakunta kuului Moldavian ruhtinaskuntaan vuoteen 1774 saakka, jolloin siirtyi Itävallan (myöhemmin Itävalta-Unkarin) osaksi (1774–1918). Kaupungiksi Hertsa nimettiin vuonna 1864. Vuodesta 1918 Romanian miehittämänä, vuodesta 1940 osa Ukrainan SNT:aa. Kulttuurihistoriallisesti merkittäviin rakennuksiin lukeutuu Spiridonivskan kirkko (1807).
Ukrainan kesän 2020 aluehallintouudistuksen jälkeen Hertsa on kuulunut Tšernivtsin piiriin; sitä ennen se oli 1940–1962 ja 1991–2020 Hertsan piirin keskus; vuosina 1963–1991 osa silloista Hlybokan piiriä.
Taavi Matilainen

Taavi Matilainen (18. lokakuuta 1875 Karttula – 24. maaliskuuta 1934 Helsinki) oli suomalainen maanviljelijä ja päätoimittaja.
Matilainen kävi kansanopiston ja maanviljelyskoulun ja tuli vuonna 1903 Oulun läänin talousseuran maatalousneuvojaksi. Hän oli Uudenmaan läänin maanviljelysseuran apulaissihteerinä ja maatalousneuvojana 1911–1913. Vuodesta 1913 lähtien Matilainen toimi maanviljelijänä ensin Kemiössä ja sitten Kaarinan Ilpoisissa.
Matilainen oli Lounais-Suomen Maanviljelysseuran johtokunnan jäsenenä vuodesta 1919 alkaen, Turun Osuuskaupan hallinnon jäsenenä ja maataloustuottajain Lounais-Suomen Piiriliiton sihteerinä 1919–1921. Matilainen työskenteli myös sokerijuurikasviljelyn edistämiseksi sekä maanviljelijäin osuustoiminnallisen karjanmyyntijärjestön ja voiliike Valion kehittämiseksi. Hän kuului maalaisliittoon puolueen perustamisesta alkaen. Matilainen oli mukana ostamassa uusikaupunkilaista Vakka-Suomi-lehteä Maalaisliiton paikallislehdeksi ja lisäksi hän vaikutti ratkaisevasti Turunmaa-lehden syntyyn sekä kehitykseen. Matilainen oli Turunmaa-lehden johtokunnan puheenjohtajana kymmenisen vuotta ja parisen vuotta sen päätoimittajana. Hän oli maalaisliiton Turun läänin eteläisen vaalipiirin piiritoimikunnan puheenjohtaja ja maalaisliiton keskushallituksen jäsen.
Lähteet.
Shōhei Ōtani

Shōhei Ōtani (; s. 7. heinäkuuta 1994) on japanilainen baseballpelaaja, pelipaikaltaan sijaislyöjä ja syöttäjä, joka pelaa Major League Baseball (MLB) -sarjan Los Angeles Dodgersissa. Lempinimellä ”Shotime” tunnettu Ōtani on aiemmin pelannut MLB:ssä Los Angeles Angelsissa ja Nippon Professional Baseball (NPB) -sarjan Hokkaido Nippon-Ham Fightersissa. Koska hän on eliittitason lyöjä ja eliittitason syöttäjä – harvinaista kahden roolin pelaajalle – Ōtanin parhaita kausia on pidetty baseball-historian hienoimpina, ja jotkut ovat verranneet niitä suotuisasti Babe Ruthin uran alkuvuosiin.
Jo varhain eliittitason kahden roolin pelaajaksi arvioitu Ōtani varattiin Fightersiin vuoden 2012 NPB:n varaustilaisuuden ensimmäisenä pelaajana. Hän pelasi Fightersissa vuosina 2013–2017 syöttäjänä ja ulkopelaajana ja voitti joukkueessa vuoden 2016 Japan Seriesin. Fighters siirsi Ōtanin MLB:hen vuoden 2017 kauden jälkeen ja hän teki sopimuksen Angelsin kanssa, voittaen vuoden 2018 American Leaguen (AL) vuoden tulokkaan palkinnon.
Loukkaantumisten vaivaamien kausien 2019 ja 2020 jälkeen Ōtani löi 46 kunnaria ja suorapoltti 156 lyöjää, voittaen ensimmäisen AL:n arvokkaimman pelaajan (MVP) -palkintonsa kaudella 2021. Tilastollisesti ennennäkemätön kahden roolin kausi toi hänelle Commissioner's Historic Achievement -palkinnon. Vuonna 2022 hänestä tuli modernin aikakauden ensimmäinen pelaaja, joka kelpuutettiin sekä lyönti- että syöttötilastojen kärkilistoille yhden kauden aikana, sijoittuen kolmanneksi AL:ssä 219 suorapoltolla.
Ōtani voitti toisen AL:n MVP:nsä vuonna 2023 johtaen AL:ää 44 kunnarilla ja kirjaten 10 voittoa syöttäjänä. Hän oli ensimmäinen pelaaja, joka voitti useamman kuin yhden yksimielisen MVP:n ja ensimmäinen Japanissa syntynyt pelaaja, joka voitti liigan lyöjäkuninkaan tittelin. Kauden 2023 jälkeen Ōtani allekirjoitti Dodgersin kanssa 10-vuotisen, 700 miljoonan dollarin sopimuksen, joka oli silloin suurin sopimus ammattilaisurheilun historiassa. Vuodesta 2023 lähtien Ōtanin pelipaitoja on myyty enemmän kuin kenenkään muun pelaajan maailmanlaajuisesti. Kaudella 2024 Ōtani ei kyennyt syöttämään kyynärpäävamman vuoksi, joten hän pelasi koko kauden sijaislyöjänä. Hänestä tuli ensimmäinen pelaaja MLB:n historiassa, joka on lyönyt 50 kunnaria ja varastanut 50 pesää kauden aikana, ja hänet nimettiin yksimielisesti National Leaguen (NL) vuoden 2024 arvokkaimmaksi pelaajaksi. Hän voitti vuoden 2024 World Seriesin ensimmäisessä MLB:n pudotuspeliesiintymisessään. Ōtani palasi syöttökummulle kaudella 2025 ja teki Dodgersin seuraennätyksen 55 kunnarilla kauden aikana. Hänet nimettiin vuoden 2025 NLCS:n arvokkaimmaksi pelaajaksi lyötyään kolme kunnaria ja syötettyään kuusi nollavuoroa ottelusarjan neljännessä ottelussa matkalla toiseen peräkkäiseen mestaruuteen vuoden 2025 World Seriesissä.
Ypäjä (televisiosarja)

Ypäjä on tammikuussa 2013 Yle TV2 -kanavalla esitetty 20-osainen tositelevisiosarja Ypäjän Hevosopiston ympäriltä. Susamuru-tuotantoyhtiön tekemän sarjan päähenkilöinä nähtiin koulussa opiskelevia nuoria ja koulun opettajia. Sarjan vastaava tuottaja oli Sari Isotalo. Sarja kuvattiin kesällä ja syksyllä 2012. Kuvauksia tehtiin myös Ruotsissa ja Saksassa, jonne eräät sarjassa esiintyvät opiskelijat matkustivat työssäoppimisjaksoille.
19-osainen sarja esitettiin Ylen kakkoskanavalla tammikuussa 2013 maanantaista perjantaihin klo 19.30 alkaen.
Marwan Issa

Marwan Abdel Karim Ali Issa (; 1965–2024) oli palestiinalaisen Hamas-järjestön aseellisen siiven eli Izz ad-Din al-Qassam -prikaatien komentaja Muhammad Deifin alaisena. 
Elämäkerta.
Marwan Issa syntyi Bureijin pakolaisleirissä Gazan kaistalla vuonna 1965. Hänen perheensä oli alkujaan peräisin nykyisen Israelin Askalonista. Ennen Hamasin perustamista Issa oli Muslimiveljeskunnan jäsen. Israelin viranomaiset pidättivät ja vangitsivat hänet viiden vuoden ajaksi ensimmäisen intifadan johdosta vuosina 1987-1993. Palestiinalaishallinto pidätytti hänet puolestaan vuonna 1997. Issa vapautui toisen intifadan puhjetessa vuonna 2000.
Hamasin riveissä Issa tuli tunnetuksi järjestön sotilaallisen siiven Izz ad-Din al-Qassam -prikaatien komentaja Muhammad Deifin oikeana kätenä. Hänen epäillään olleen osallinen useampaan Israeliin tehdyn iskun suunnittelussa. Hän oli myös hyvin salaileva. Esimerkiksi julkista valokuvaa hänestä ei ollut ennen vuotta 2011, jolloin hän oli osallistunut vankienvaihtoon israelilaisten kanssa. Israel oli myös yrittänyt salamurhata hänet vuonna 2006.
Issaa pidettiin osallisena myös Hamasin hyökättyä Israeliin lokakuussa 2023. Israelilaiset lähteet uutisoivat Issan kuolleen ilmaiskussa Nuseiratin pakolaisleirissä maaliskuussa 2024. Hamas ei aluksi vahvistanut tietoa, mutta uutista Issan kuolemasta tukivat myös yhdysvaltalaiset viranomaiset. Hamas vahvisti Issan kuoleman vasta tammikuussa 2025.
Longford (elokuva)

Longford on palkittu brittiläinen televisioelokuva vuodelta 2006.
Se kertoo Longfordin jaarlista Frank Pakenhamista (Jim Broadbent), joka kampanjoi saadakseen murhaaja Myra Hindleyn (Samantha Morton) vapaaksi vankilasta. Pakenham uskoi, että kaikki rikolliset voidaan kuntouttaa ja palauttaa yhteiskuntaan.
Elokuva voitti parhaan televisioelokuvan Golden Globen, ja Broadbent ja Morton mies- ja naisnäyttelijän palkinnot.
Aarne Heljakka

Aarne Armas Heljakka (17. huhtikuuta 1922 Kauhajoki – 21. marraskuuta 1998 Pori) oli suomalainen yrittäjä ja yritysjohtaja, joka kehitti Kimble-pelin.
Henkilöhistoria.
Heljakan vanhemmat olivat sähköasentaja Heikki Heljakka, aiemmin Helen, ja ompelija Maija Liisa Filppula. Hän avioitui 1946 Laila Orvokki Kuuselan kanssa. Heljakka kävi keskikoulun Ilmajoen yhteiskoulussa. Hän oli taksiautoilija Ilmajoella 1945–1947, jalkinetehtailija Kauhajoella 1947–1952, Suupohjan Auton perustaja ja yrittäjä 1952–1957 ja auto- ja muiden liikkeiden palveluksessa myyntimies ja myyntipäällikkö 1957–1967.
Nelostuote Ky:n, sittemmin Tactic Games -osakeyhtiö, perustaja Heljakka oli 1967, toimitusjohtaja 1967–1980 ja hallituksen puheenjohtaja 1967–1988. Heljakka oli myös Porin Nelosmainos Oy:n, vuodesta 1984 Suomen Nelosmainos Oy, sekä Porin Nelospaino Oy:n ja A-video Oy:n perustajaosakas. Hänellä oli lisäksi useita liike-elämän ja muita luottamustehtäviä.
Roland Juhász

Roland Juhász (s. 1. heinäkuuta 1983 Cegléd) on unkarilainen jalkapalloilija, pelipaikaltaan keskuspuolustaja. Hän edusti kotimaansa seurojen lisäksi kahdeksan kautta belgialaista Anderlechtia. Hän pelasi Unkarin maajoukkueessa 95 ottelua vuosina 2004–2016.
Juhász edusti Unkarin pääsarjassa pisimpään MTK Budapestia vuosina 2000–2005 ja Fehérvária (entiseltä nimeltään Videoton) vuosina 2013–2020. Hän pelasi vuosina 2005–2013 Anderlechtissa pudotuspelit mukaan lukien 210 Belgian liigan ottelua ja teki niissä 20 maalia. Hän voitti Belgian liigamestaruuden vuosina 2006, 2007, 2010 ja 2012 sekä Belgian cupin vuonna 2008. Unkarissa hän voitti liigamestaruuden vuosina 2003, 2015 ja 2018 sekä cupin vuonna 2019. Hän pelasi Mestarien liigassa Anderlechtin joukkueessa yhdeksän ottelua ja teki maalin marraskuussa 2006 AC Milania vastaan.
Juhász pelasi Unkarin A-maajoukkueessa ensimmäisen kerran huhtikuussa 2004. Hän pelasi kaikkiaan 95 A-maaottelua, joissa hän oli 89 kertaa avauskokoonpanossa. EM-kilpailuissa 2016 hän pelasi avauskokoonpanossa kaksi alkulohko-ottelua ja tappiollisen neljännesvälieräottelun Belgiaa vastaan. Hän pelasi 18 MM-karsinta- ja 29 EM-karsintaottelua. Hän teki maaotteluissaan kuusi maalia: huhtikuussa 2004 ensimmäisessä maaottelussaan Japania vastaan, elokuussa 2007 ystävyysottelussa Italiaa vastaan, toukokuussa 2008 ystävyysottelussa Kreikkaa vastaan, lokakuussa 2008 MM-karsintaottelussa Albaniaa vastaan, huhtikuussa 2009 MM-karsintaottelussa Maltaa vastaan ja syyskuussa 2012 MM-karsintaottelussa Andorraa vastaan. Hän pelasi viimeisen maaottelunsa marraskuussa 2016 ystävyysottelussa Ruotsia vastaan.
Marlen Haushofer

Marlen Haushofer (11. huhtikuuta 1920 Frauenstein, Itävalta – 21. maaliskuuta 1970 Wien, Itävalta) oli itävaltalainen kirjailija. Hän kirjoitti romaaneja, novelleja, näytelmiä, kuunnelmia ja myös televisiolle.
Haushoferin kirja "Die Wand" ilmestyi 1963 ja Eila Pennasen suomennos "Seinä" 1964. Teos kertoo naisesta, joka elää lasisen seinän takana, luonnossa, eristyneenä muusta maailmasta, ja teosta on sanottu "Robinson Crusoe" -mukaelmaksi. Teos jäi Saksassa paljolti vaille huomiota 1980-luvulle saakka, jolloin feministinen kirjallisuudentutkimus löi läpi. Kirjailija Malin Kivelä kirjoittaa kirjasta "Suurteoksia"-antologiassa ("Suurteoksia I", Tammi 2021 ), ja kirja tuli heti suosituksi. Pääkaupunkiseudun kirjastoissa, jossa sitä on vain yksi kappale, voi teosta joutua jonottamaan jopa 17 vuotta (vuonna 2025). Kirjasto on pyytänyt kustantajalta uutta painosta.